**Дарсил тема: Халкъияб к1алзул гьунар.**

**Дарсил мурад** : г1асрабаз данде гьабураб г1умруялъул х1албихьиялъул, г1акълудал ралъадлъун кколеб халкъияб к1алзул гьунаралъул х1акъалъулъ баян г1ат1ид гьаби ;гьелъул к1вар ва хаслъи рагьи. Гьелъул гъварилъи, маг1наялъул бечелъи бихьизабиялдалъун, гьелдаса пайда босизе малъиялдалъун лъималазул г1акълу ц1убазаби.

**Дарсил план:**

1.Лъимал дарсиде х1адури.

2.Поэзиялъул минута.

3.Учителасул цебераг1и.

4.Кинидахъ куч1дул.

5. «Ц1илиц1и» -кеч1.

6. Х1асандала.

7. Бертадул кеч1

8.Бак1иде рахъин

 9. «Муг1рузул Г1али»- сценка.

10. Кицаби ва абиял.

11.Бицанк1аби.

12.Кеч1 ах1изе.

13.Дарсил х1асил.

 *Воре, к1очон тоге маг1арул намус*

 *Маг1арул халкъалъул къадру ц1унараб*

 *Къосине биччаге умумузул нух-*

 *Ирслъун нахъе тараб лебаллъиялъул*

*«Халкъалъул г1умру унго-унгояб къаг1идаялъ лъазе бокьани , фольклор лъазабе»*

**3**. Маг1арулаз аза-азар саназ г1уц1араб къиматаб хазина ккола халкъияб к1алзул творчество.

-Щай нилъеца халкъиял асаразда хазинаян абулеб? Щай гурелъул гьеб ц1акъго багьа ва къимат т1адег1анаб, чара гьеч1ого халкъалъе х1ажатаб хазина бугелъулха. Нус-нус соназ цере г1уц1арал асарал нилъер умумуз унго-унгояб, ц1аялъ бух1улареб, лъеца биччулареб, т1абиг1иял балагьазда зарар гьабизе к1олореб хазина г1адин нахъе ц1унун буго.

Нахъе ц1уни гуребги, гьеб ц1ияб г1елалъухъе, т1аса камизе теч1ого, т1ад х1ур ккезе теч1ого, кьаву ч1вазе теч1ого кьолеб буго. Гьездалъун халкъалъ загьир гьарула жидерго пикраби, ургъелал, рек1ел къасдал, мурадал, анищал, къварилъи, г1ат1илъи. Гьездалъун нилъеда цере ч1ола миллаталъул къисматалъе ва г1умруялъе к1вар бугел лъугьа-бахъинал, ишал, инсанасул рек1елъ щула гьарула мисалалъе мустах1икъаб г1амал-хасият, хьвада-ч1вади, т1абиг1ат, адабият сахаватлъи, г1аданлъи, ч1аголъи; инжитаб, нахъег1анаб, х1алихьатабщиналде бижизабула рокъукьлъи, ццин.

Инсанасул пикру г1унт1улеб тарихалъул авалалда байбихьун к1алзул асарал, цояб тайпаялъ цояб хисун, ккана халкъалъул кумекчаг1илъун, лъик1аб-квешаб малъулел учительзабилъунги.

Хъвай-хъваг1ай цебе бук1инч1олъялъги, г1адамазда ц1ализе, пайда босизе лъалел т1ахьал рук1инч1олъиялъги, халкъияб ирс ккана халкъалъул х1акъикъияб тарихлъун. Гьелъин Дагъистаналъул халкъияв поэт Р.Х1. ц1акъго т1адег1анаб къимат кьолеб халкъияб ирсалъе.

«Дир Дагъистан» абураб т1ехьалда хъвалеб буго: «Абула бот1рода т1агъурги т1агърикь бет1ерги ц1унизе кколин. Гьеб бет1ералда бук1ана чахъдал т1ехьалъул т1агъур, гьеб бет1ералъги рак1алъги азарил соназ ц1унана ц1али гьеч1ел, хъвай-хъваг1ай гьеч1ел, т1ехь гьеч1ел Дагъистаналъул мац1алги, гьел мац1азда ах1аралги бицаралги аза-азар къиса, аза-азар кеч1, бакъан, кици, бицен, маргьа».

Жиндирго школалъе хъвараб т1ехьалда цо г1алимчияс ц1ар лъун бук1ана «Г1агараб раг1и» абун.

-Щибха бук1инеб халкъиял асараздаса лъималазе г1агараб раг1и? Гьел гьесда раг1ула жив гьавуралдаса нахъе. Кинидахъ эбелалъ ах1улеб кеч1алдаса байбихьула гьесул бич1ч1и, г1умру, лъай.

**4.КИНИДАХЪ КУЧ!ДУЛ**.

Эбелалъе йокьулей

Ракьа гьеч1еб чамасдак,

Адаязе хирияй

Ххам борцуней г1арцул нат1.

Дуе,яс,ц1ар кьун буго

Гьац1удаса гьуинаб

Берал дуе кьун руго,

Ц1олбодаса гургинал.

Г1амбаралъул т1егьги мун

Хайдакъалъул г1ечги мун

Эбел йохарайги мун

Росу бахилайги мун.

Биараб г1арцул т1урай

Парт1ун ролъул гьаюрай

Меседкунал г1омо гьай,

Г1арцукунал чалу гьай,

Чакаралъул кило гьай,

Кавказалъул бурут1 гьай.

Белъанхъулеб микьир

Кьурдулеб кокон,

Мун гьавураб сардида,

Найил гьац1ул ц1ад барав,

Гьавун къват1ив вахъиндал,

Къват1-къват1азда нур барав.

Тушбабазда реч1ч1улеб

Ч1орбут1лъундай вахъина

Ч1ух1даего хьвадулев

Хъергъулъундай лъугьина

Дандиялги хадур тун,

К1анц1унгодай ина мун

Цере ругел нахъа тун

Векерунгодай ина,-

Дунял сверун вуссунев,

Дадал сурмияб микки.

 **-**Г1ажаиблъи гьабизе бач1уна, хъвай- хъваг1ай гьеч1ого , басмаялда рахъарал т1ахьал гьеч1ого , гьадиг1ан гьарзаяб бечелъи цояз цоязухъе , к1алзул каламалдалъун кьун , нахъе ц1унизе к1веялда.

Бищун басриял , бищун цересел гьел асараз рес кьола нек1о заманаялъ халкъалъул бук1араб г1умруги , рук1а-рахъинги , хьвада-ч1вадиги цебе ч1езабизе.

Гьел аслияб къаг1идаялда рижун руго ва церет1ун рач1ана инсанасул зах1маталда рухьун , ва гьезул аслияб шарт1 ккола гьеб бигьа гьаби , г1адамазе х1алт1улъ кумек гьаби.

Лъаг1алил свериялда бан хисула зах1матчиясул х1алт1и ва х1аракатчилъи . Жиб-жиб заманалда хурхараб бук1уна рокъоб ва къват1иб гьабулеб х1алт1и . Маг1арухъ т1ибит1араб зах1мат бук1ана векьарухъанасул ва боц1ухъанасул . Гьезда хурхарал руго г1емерисел г1адаталги , тадбиралги , х. к1. асаралги . Маг1арулаз г1ат1идго т1обит1ула хасел ч1ун сордоялъул байрам . Бищун рорхатал сиязда ц1аял ракула , ц1адухъ кьурдула . Нахъисеб къоялъ горбода тургьиги ран , лъималаз росу сверулаан рукъалъул бет1ергьабазе «Ц1илиц1и» ах1улаан . Гьезие ниг1матал кьолаан .

**5.Вай ц1илиц1и, ц1илиц1и , амин** !

*Ц1илиц1ида хъубухъун, амин !*

*Хъабахъида щулалъун , амин !*

*Нужер г1иял г1емерлъаги , амин !*

*Г1иялъ куйдул ч1ах1алъаги , амин !*

*Ч1алда мохмох бицалъаги , амин !*

*Г1арщидаса таругеги , амин !*

*Тобтидаса хъущт1угеги , амин !*

*Васал бах1арзал лъугьаги , амин !*

*Ясал мусудул лъугьаги , амин !*

-Т1убараб къоялъ х1алт1изеги х1алт1ун, къаси боголида рокъоре руссарал умумул рак1арулаан руккелал гьарун, рицунаан маргьаби , гьабулаан бак1иде рахъин, х1асандала.Гьелъул маг1на кколаро кинацаго данделъун цадахъ ургъулаанин абураб.Цо пагьму бугев чияс ургъун, гьес цоясда бицун,цояс цоясухъе кьун .Маргьаби ккола фольклоралъул бечелъи.Гьел рикьула 3 бут1аялде.

-Кинал гьел бут1аби?(лъималаз бицина)

-Кинал халкъиял маргьаби нилъеца ц1аларал?

«Т1ут1ги наги» Цо къоялъ наги т1ут1ги дандч1ванила.Т1от1оца наялда гъикъанила , киналго г1адамаз дун бачахъулин , ч1валин , аск1об къазег1аги толарин , дурин абуни , т1алаб-агъаз гьабулин , гьел дур бег1ераб хечалдаса х1инкъулелг1аги ратилилан .

Наялъ жаваб кьунила :

-Бег1ераб хечалдаса х1инкъун гьабулеб жо т1алаб-агъаз бук1арабани , кьужнайилги к1к1араялъулги гьабилаан г1адамаз т1алаб . Гьезулин абуни, г1адамаз дудаса бат1аго ц1ик1к1ун т1ала гьабуларо . Дуца г1адамазе кьола унти , дица-дару.(х1айваназул)

«Ц1адал къат1рабазул х1ор лъугьуна»-рук1а – рахъиналъул х1акъалъулъ маргьаби.

«Аллагьасе налъи»-сценка.

Халкъияб к1алзул асаразул аслияб шарт1 ккола г1адамазе х1алт1и бигьа гьаби,кумек гьаби.

**6.Х1асандала**(Кицаби)

Гьабги наку,добги наку

Зобги сверун ссанда наку

Ссанда мокъокъил наку

Кьодухъ х1анч1азул наку.

Ацида,цацида,цумида

Къумида,къудал рач1ида

Амина,замина,бузур хъузур

Хъайза,майзал хъаравуласул к1алт1а

Къихь къохь

**7.Бертадул кеч1**

Нилъер халкъазул к1алзул асаразул тайпаби рикьизе бегьула 2 тайпаялде : коч1одалъунги хъваралги , харбидалъун хъваралги . Гьелги хадусел бат1и-бат1иял тайпабазде рикьула . Харбидалъунги хъван руго маргьаби , абиял , къисаби , биценал .

1-б иргаялда куч1дул к1иго бат1ияб тайпаялде рикьула : г1адатазда хурхаралги хурхинч1елги . Г1адатазда хурхарал куч1дузда гьокьоре уна лъималазул кинидахъ , бертадул кеч1 .

***Яч1иней раг1ула нижер бах1арай***

***Меседил квераца кавуги рагьун.***

***Бахьаралъул агьлу бач1инеб буго***

***Баг1ар чиниялъул чол гьокоги ц1ун.***

***-Бах1арасул эбел , салам г1алайкум ,***

***Бах1арайги ячун гьале рач1ун ниж .***

***Г1арцул чайникалъуб чакарги гъурун ,***

***Чинидул сарк1бухъе гьоц1ого бец1ц1ун .***

***Ва г1алайкум салам , рач1ая цере ,***

***Нижер бах1арайгун х1урулг1ин г1адай,***

***Нижер г1амалалда г1амал рекъани ,***

***Нуцал Баху г1адин г1одой ч1ун тела.***

***Нижер г1амалалда г1амал теч1они ,***

***Цадахъ къайи босун рокъой йит1ила.***

**8.Бак1иде рахъин**

Бертадул 2-б ва 3-б къоялъ абуни гьарзаго ах1улаан бак1иде рахъиналъул куч1дул, такрар гьарулаан басриял ва г1уц1улаан ц1иял.

***Берк1ал чуруларев***

***Чорокав лачен***

***Чурун рац1ц1унарев***

***Къарг1адул кверал.***

***………………Т1аждал г1агал баг1ар яче бак1иде.***

***Дур къварилъиго щиб***

***Щар ч1валей бика***

***Къулг1адухъ къвакъвалей***

***Къверкъилан ккола.***

***..................Т1огъролъ берал чалух ваче бак1иде.***

***Мунги к1алъалевищ***

***Чакмаби берцин***

***Х1амил к1артил бугин***

***Х1ат1ил росиго***

***…………………Т1аждал г1агал баг1ар яче бак1иде***(Рамазан, Умайзат)

**9.Муг1рузул Г1али –сценка**

Халкъиял куч1дузе хасиятаб жо буго гъваридаб маг1на ва пасих1аб г1адатаб мац1.Гьел цо нухалъ ах1улел раг1ани г1ола пагьму бугев чиясе рак1алда ч1езаризе.Халкъалъул г1умруялда жаниб якъинал лъалк1ал тарал тунка-г1усиялъул, рагъ-кьалалъул бицунел тарихиял куч1дул гьарун, ц1ар лъаларел гьунар бугел коч1охъабаз нилъее памятникал ран тун руго.Руго рокьуца рух1ун хваразулги, вокьуларесе кьолей йик1ун хвел т1аса бищарал мусудузулги, мац1ица х1илла- макруялъ хвалде т1амуразулги кьог1аб къисматалъул бицунел куч1дул.Роол бакьулъ савуялъ рух1арал т1угьдул г1адин, бух1араб хвалица къаникье рачун арал г1олилазда хадуб г1одулеб рак1алъ ах1араб пасих1аб маг1у , халкъияб асарлъун лъугьун гьабсаг1атги ах1улеб буго. **«Кьурулъ хут1арав Г1али».**Гьениб рагьун буго дуниял-г1аламалъулго бищун унтараб тема-бечелъиялъе г1оло т1улбикьарав вац ч1ваялде инсан вачиналъул тема.Г1адамазул бищунго инжитаб г1амал какулеб.Дунялалда кколелщинал рагъалги аслияб къаг1идаялъ цогидазул хурзалги г1и-боц1и бахъиялъе г1оло ккола ва ккана. 1741соналъул 21 сентябралда г1андалазул ракьалда Надир- шагьасул рик1к1ун х1алк1оларебг1ан г1емерал рагъухъаби г1ахьаллъараб бо щущахъ биххизаби.1734 соналъ гьабуна 1-б сапар Гъазигъумекибе.1735 соналъ 2 –зеги вач1ана.Гьесул кверщаликь рук1ана Армения,Азербайджан,Грузия,Афгъанистан,Индиялъул

**Багъарана къажар дунял квегъизе**

**Магъриб-машрикъалде х1инкъи т1амизе.**

Тарихалъул баяналда рекъон шагьасул бодулъ 60000г1анасев рагъухъан вук1ун вуго**. «Надир –шагь щущахъ виххизави»** абураб халкъияб коч1олъ абулеб буго: «Ц1ун буго Г1андаллъи гьал къажаразул» абун.

**Гьаб сапаралъ нужей харбий чи тела**

**Хадуса рач1ани, г1илъун хъвехъила.**

Гьединал рук1ана нилъер умумул.Гьезулъ бук1ана ях1,чилъи, лебаллъи.Гьезул ирс босарал васалги ясалги ругин нижилан ч1ух1ун рук1ине ккола.

**«Хочбар»-**халкъалъ жидерго жанисел зулмучаг1азул данде гьабулеб бук1араб къеркьей ва гьелъул церехъаби реццун ругеб куц бихьизаби.

**Валагьун гьимула пасатав нуцал**

**Цере-цере къала нуцалил васал**

**Берал къапилалде, къвалакь гьелги ккун**

**Къвек1аб ц1умалъул т1инч1 ц1адай к1анц1ана.**

***Ханасул рак1 регьун багьадур хвеч1о****.*

**«Муг1рузул Г1али»** халкъалъ мац1ихъан ч1ег1ераб , загьруяб борхьида релълъинавиялъе г1илла ч1езаби.

**10.Кицаби ва абиял.**

Щибаб халкъ халкълъун бук1иналъул г1аламатлъунги халкъалъул бищун к1удияб къуватлъунги мац1 кколеб батани,мац1алъул бищунго хирияб хазиналъун -фольклоралъул т1егьлъун кицаби ккола. Хазиналъун ккеч1ого кин рук1инел кицаби,гьезулъ нилъеда нилъер халкъалъул к1алзулаб пасих1лъиги мац1алъулаб гьунарги гуребги, нилъер умумузул рук1а-рахъинги,гьезул маг1ишатияб рахъалъулъ бук1араб лъай- махщелги, бах1арчилъиялдегин х1алихьалъиялде бугеб бербалагьиги,гьезул г1умру бич1ч1иги,х1атта, халкъалъул тарихцин батулелъул,бокьараб г1елмуялъул ц1еха-рехей гьабулесеги хъаба ц1езе унеб иццул бет1ерлъунги т1аг1ин гьеч1еб гъуйлъунги кицаби ругелъул.Гьеб к1удияб хазинаялъул гьит1инаб к1вар бук1ине рес гьеч1о инсанасе тарбия кьеялъулъ. Героязул г1амал – хасият ва рух1ияб бечелъи борцине санаг1атаб роценлъун руго – кицаби.Гьел руго нилъер г1акълучаг1и.

«Ракь бухъани месед батулебила,раг1и бухъани г1ажал батулебила»

«Г1акълуялъул эбел-калам дагь гьаби , дарабазул эбел –квен дагь гьаби» *.«Бищун гьуинабги -мац1,бищун кьог1абги –мац1». «Борхьидаса рорч1ула мац1идаса рорч1уларо». « Гьац1улъе ц1ам т1амулев , мац1ица бо гъурулев». «Гьереси гьудул гьабуге , гьекъолдухъан г1агар гьавуге».*

*«Г1емерисеб балагь-мац1алъул балагь».*

*«Цо жо бикъарас кинабго бикъарабилан кколеб , цо гьереси бихьарасул кинабго гьересийилан кколеб» . «Билараб г1арац батулеб-г1адада араб заман батулареб». «Г1адамал хола бах1арчи ч1аго хут1ула».*

*«Бит1аралъе гуреб гьа къвариг1унеб , гьересиялъейин» . «Нилъеего тараб-месед , теч1ого бицараб- г1арац» .«Зах1маталъ цагъур ц1ола , царгъица рукъзал ц1ола»*

*«Г1олохъанго гьабураб ц1али-ганч1ида бик1араб накъищ».*

Кицабаз нилъеда малъула квешалдаса ц1унизе, лъик1аб гьабизеги.

**11.Бицанк1аби**

Х. к1. Гь. асаразул бищунго г1исиназдасан цояб ккола бицанк1о. Лъималазул пикру гьабиялъул рахъ цебет1езабиялъе бицанк1абазул к1вар бук1ин баянаб буго . Бицанк1абазда «г1акълуялъул гимнастикаял» г1адада гуреб абулеб . Бицанк1аби ч1ваялъ пикру цебет1езабула , хал кквезе , х1асил гьабизе ругьун гьарула.

***Азарго сон баниги херлъулареб жо (рак1).***

***Араб-т1ад буссунареб жо (заман).***

***Берциназе берцинаб , сурукъазе сурукъаб , гьурмал лъик1лъи гурони рек1ел лъик1лъи лъалареб (мат1у).***

***Бегун унеб баг1ар оц , бахъун унеб ч1ег1ер оц (ц1аги к1к1уйги).***

***Берцинаб х1ор ,кидаго ц1оролареб (бер).***

***Буханаг1ан басандулеб (торг1о).***

***Дуниялалда бищун хирияб жо (рух1).***

***Рукъги баччун хьвадулеб жо (ц1адалх1ама).***

***Дуниял раг1алалда дун к1алъаниги , раг1и хисич1ого дуда раг1улеб (телефон).***

***Ах1доларел , к1анч1оларел-жаниве чи виччаларел (к1улал).***

**12.Кеч1 ах1изе.**

Халкъиял асаразул бечедаб гъансиниб нилъеда ратула маргьаби , кицаби , абиял , бицанк1аби , бищунго г1емер куч1дул: рокьул , кьалул , лирикиял, къокъал ***(ясаз кеч1 ах1ила).***

**13.Дарсил х1асил.**

Киналго халкъиял асарал ккола инсанасе тарбия кьеялъул , гьев куцаялъул алатлъун.

1**.Рии нахулаб батаги**

2**.Хасел бечедаб батаги**

3.**Унти балагь араб ,**

**Ц1ад-бакъ рекъараб батаги**

4.**Гьадаб моц1г1ан ц1илъаги**

5.**Ц1ияб моц1г1ан канлъаги**

6.**Рек1елъа ургъел унеб батаги**

7.**Чорхолъа унти унеб батаги**

8.**Балагьал эхеде ц1араб**

**Ц1обал эхе риччараб батаги**

9**.Беразе канлъи кьеги**

10.**Халатаб г1умру кьеги**

11.**Г1емераб боц1и кьеги**

12**.Рек1ее бокьухъе нилъги таги**